ที่ประชุม กพอ.สรุปภาพรวมการประชุมในรอบ 2 ปีที่ผ่านมา อนุมัติเรื่องสำคัญรวม 52 เรื่อง พร้อมรับทราบความคืบหน้าขั้นตอนการดำเนินงานในโครงการลงทุนโครงสร้างพื้นฐานในอีอีซี
นายคณิศ แสงสุพรรณ เลขาธิการคณะกรรมการนโยบายเขตพัฒนาพิเศษภาคตะวันออก เปิดเผยผลการประชุมคณะกรรมการนโยบายเขตพัฒนาพิเศษภาคตะวันออก หรือ กพอ. ครั้งที่7/2562 ซึ่งมีนายกรัฐมนตรีเป็นประธาน ว่า ที่ประชุมได้สรุปภาพรวมการประชุม 17 ครั้งของ กพอ.ในรอบ 2 ปีที่ผ่านมา โดยได้อนุมัติเรื่องสำคัญรวม 52 เรื่อง อาทิ เห็นชอบแผนการพัฒนาพื้นที่อีอีซี 8 แผนงาน และเห็นชอบการจัดทำข้อเสนอกรอบขั้นตอนการเร่งรัดอนุมัติโครงการร่วมทุนระหว่างรัฐและเอกชนในพื้นที่อีอีซี         โดยภารกิจสำคัญที่ กพอ.วางแนวทางดำเนินงานในระยะต่อไป ก็คือ การเร่งรัดการลงทุนในอุตสาหกรรมเป้าหมาย /การวางโครงสร้างเมืองอัจฉริยะ ควบคู่กับการพัฒนาชุมชนและสิ่งแวดล้อมรอบด้าน เช่น สาธารณสุข การศึกษา การกำจัดขยะและระบบน้ำในพื้นที่อีอีซีให้แล้วเสร็จภายในปีนี้         ขณะเดียวกันที่ประชุมได้รับทราบความคืบหน้าขั้นตอนการดำเนินงานโครงการลงทุนโครงสร้างพื้นฐานในอีอีซี อาทิ โครงการรถไฟความเร็วสูงเชื่อม 3 สนามบิน ที่ขณะนี้อยู่ในขั้นตอนจัดทำเอกสารแนบท้ายร่างสัญญาร่วมลงทุนเรียบร้อยแล้ว รวมถึงการเสนอรายงานวิเคราะห์ผลกระทบสิ่งแวดล้อมแห่งชาติก็ผ่านความเห็นชอบแล้ว และอยู่ระหว่างการจัดทำแผนมอบพื้นที่ โดยพบว่ายังมีพื้นที่ของการรถไฟแห่งประเทศไทยอีกร้อยละ 15 ในโครงการที่ดำเนินการเวนคืน ที่จะใช้เงินดำเนินการประมาณ 200 ล้านบาท ซึ่งทั้งหมดกำหนดให้มีการลงนามในสัญญาร่วมลงทุนโครงการภายในเดือนกรกฎาคมนี้(62)        นอกจากนี้ ที่ประชุม กพอ.ยังรับทราบต่อร่างสัญญาร่วมลงทุน ในโครงการพัฒนาท่าเรืออุตสาหกรรมมาบตาพุดระยะที่ 3 ที่ผ่านการพิจารณาและพร้อมจะเสนอให้คณะรัฐมนตรีพิจารณาต่อไป ขณะที่โครงการพัฒนาสนามบินอู่ตะเภาและเมืองการบินภาคตะวันออก ที่ประชุมได้รับทราบและพิจารณาเห็นด้วยต่อความเห็นของคณะอนุกรรมการพิจารณาอุทธรณ์คำสั่งทางปกครองที่มีมติยืนไม่รับพิจารณาข้อเสนอกล่องที่ 6/10และ9/1ของกลุ่มกิจการค้าโฮลดิ้ง เนื่องจากได้ยื่นหลังกำหนดเวลาตามเอกสารคัดเลือดเอกชน โดยทำการแจ้งผลการพิจารณาต่อกลุ่มกิจการธนโฮดดิ่งต่อไป ซึ่งระหว่างนี้อยู่ในช่วงรอการพิจารณาของศาลปกครองพิจารณาคำร้องของกลุ่มกิจการค้าร่วมธนโฮลดิ้งฯ ว่า การยื่นข้อเสนอล่าช้าหรือไม่ เพื่อนำไปสู่การประกาศผู้ชนะการประมูลโครงการต่อไป#กพอ.  #การลงทุนอีอีซี  #สำนักข่าว   #กรมประชาสัมพันธ์